རྫ་ཀི་ལུང་དབོན་སྤྲུལ་ཚེ་རིང་རྡོ་རྗེ་མཆོག་ནི།རབ་བྱུང་བཅུ་བདུན་པའི་ས་རྟ་སྤྱི་ལོ༡༩༧༨ལོར་མདོ་ཁམས་རྫ་ཆུ་ཁའི་ཁྲོམ་གཟའ་འགབ་མ་རུ་སྐུ་འཁྲུངས།དགུང་ལོ་བདུན་བརྒྱད་ཙམ་ནས་ཡབ་གསང་མགོན་ལས་སྦྱོར་ཀློག་འབྲི་གསུམ་གྱི་ཐོག་མའི་སློབ་སྦྱོང་གི་ལམ་ཁར་ཞུགས།དགུང་ལོ་བཅུ་གཅིག་སོན་པ་ན་རབ་ཏུ་བྱུང་།ཀིཿལུང་རྒྱལ་སྲས་དང་ཉི་གྲགས་རྒྱལ་སྲས།ས་སྐྱ་གོང་མ་སོགས་སྐྱེས་ཆེན་མང་བོའི་འཁྲུལ་མེད་ཡེ་ཤེས་ཀྱི་སྤྱན་གྱིས་གཟིགས་ནས་ལུང་བསྟན་པ་ལྟར་རྫ་ཀིཿལུང་དབོན་སྤྲུལ་འཇིགས་མེད་བཟོད་པའི་ཡང་སྲིད་འཁྲུལ་མེད་དུ་ངོས་འཛིན་བྱས།རྫ་ཀིཿལུང་དགོན་འོག་མིན་རིག་འཛིན་འཕེལ་རྒྱས་གླིང་དུ་སྐུ་གོང་མའི་གསེར་ཁྲིར་མངའ་གསོལ།དེ་རྗེས་དྲེལ་དཀར་དགོན་གྱི་བཤད་གྲྭར་ཞུགས་པར་མ་ཟད་དགོན་པའི་ཆོ་ག་ཕྱག་ལེན་དང་བཅས་པ་ལེགས་པར་བསླབས།དགུང་ལོ་བཅོ་བརྒྱད་པ་ཤིང་ཕག་སྟེ་སྤྱི་ལོ༡༩༩༥ལོར་ལུང་རྟོགས་ཆོས་སྤྱོད་ཀྱི་ལས་ཁོ་ནའི་བསམ་གཏན་ལ་ཞུགས་པའི་ལི་མདོ་སྒར་གྱི་བསྟན་བདག་བྱ་བྲལ་མཁན་ཆེན་པདྨ་ཆོས་དབྱིངས་ཁྱབ་གདལ་མཆོག་གི་རྣམ་ཐར་གྱིས་ཐུགས་དབང་མེད་དུ་དྲངས་ཏེ་དམ་པ་ཁོང་ལ་མཇལ་འདོད་ཀྱི་དད་གདུང་འགོག་མེད་དུ་སྐྱེས་པ་ལ་བརྟེན་ནས།ཡབ་ཡུམ་དང་ཉེ་འབྲེལ་སྐྱ་སེར་ཡོངས་ལ་གསང་སྟབས་ཀྱིས་ཟླ་གཅིག་ལྷག་ལ་ཞབས་ཐང་གིས་ལི་མདོ་སྒར་དུ་ཕེབས་ཏེ་བསམ་སྦྱོར་དྲི་མ་མེད་པའི་ཀུན་སློང་བཟང་བོས་སྙིགས་དུས་ཀྱི་མི་ལ་གཉིས་པ་བྱ་བྲལ་ཆོས་དབྱིངས་ཁྱབ་གདལ་མཆོག་གི་ཞབས་རྡུལ་སྤྱི་བོར་བླངས་ཤིང་མདོ་སྔགས་རིག་གནས་དང་བཅས་པའི་གཞུང་ལ་སྦྱང་བརྩོན་རྡོ་རུས་ཐུག་པ་གནང་།ས་སྟག་སྟེ་སྤྱི་ལོ༡༩༩༨ལོར་མ་ཡུམ་གྱི་འདས་ཆོག་དང་འབྲེལ་ནས་ཁོང་གི་ཐུགས་དགོངས་ལྟར་རྟ་ནོར་ལུག་གསུམ་ཁྱོན་དྲུག་བརྒྱ་བརྒལ་བ་ཙམ་ཡོད་པ་ཚང་མ་ཚེ་ཐར་དང་དགེ་རྩར་སྦྱིན་གཏོང་མཛད་ཅིང་།ཡབ་མིང་སྲིང་དང་བཅས་པའི་ཁྱིམ་མི་བཅུ་གཉིས་ཡོད་པ་ཚང་མས་ཁྱིམ་གཞི་སྤངས་ནས་དམ་པའི་ཆོས་སྒོར་ཞུགས་ནས་རབ་བྱུང་སྒྲུབ་ཏུ་བཅུགལྕགས་འབྲུག་སྟེ་སྤྱི་ལོ༢༠༠༠ལོ་ནས་བཟུང་རྒྱ་གར་ནག་དང་ཡོ་རོབ་ཀྱི་རྒྱལ་ཁབ་བཅུ་ཕྲག་ལྷག་ལ་གནས་སྐོར་གཟིགས་ཞིབ་ཏུ་ཕེབས་ཏེ་མི་རིགས་གཞན་པས་སོ་སོའི་རིག་གཞུང་སྲུང་སྐྱོབ་རྒྱུན་འཛིན་ཇི་ལྟར་གཏོང་ལུགས་ལ་ནན་ཏན་གྱིས་ཞིབ་རྟོག་རྒྱུས་ལོན་མཛད།ཤིང་སྤྲེལ་སྟེ་སྤྱི་ལོ༢༠༠༤ལོར་པེ་ཅིང་མི་རིགས་སློབ་གྲྭ་ཆེན་མོ་ནས་སློབ་མཐར་ཕྱིན།མེ་ཕག་ལོ་སྟེ་སྤྱི་ལོ༢༠༠༧ལོར་པེ་ཅིང་མཐོ་རིམ་སློབ་ཆེན་ནང་བསྟན་ཆེད་ལས་སྡེ་ཁག་ནས་སློབ་མཐར་ཕྱིན།ས་བྱི་ལོ་སྟེ་སྤྱི་ལོ༢༠༠༨ལོར་རྫ་ཀིཿལུང་དགོན་དུ་སློབ་གྲྭ་དང་གླིང་ནག་དགོན་དུ་བཤད་གྲྭ་སོགས་གསར་འཛུགས་དང་ཆ་རྐྱེན་ཞན་པའི་ཞིང་འབྲོག་མང་ཚོགས་ཀྱི་བྱིས་པ་བརྒྱ་ཕྲག་མང་བོ་གསོ་སྐྱོང་མཛད།གཞན་ཡང་བཤད་གྲྭ་དང་སློབ་གྲྭ་མང་བོར་ཟས་གོས་ཟླ་ཕོགས་སོགས་དཔལ་འབྱོར་ཡོངས་རྫོགས་ཀྱི་མཐུན་རྐྱེན་བསྐྲུན།ལྷག་པར་དུ་ས་སྐྱ་གོང་མའི་བཀའ་ལུང་ལྟར་གླིང་ནག་དགོན་དུ་བཤད་གྲྭའི་ལྷ་ཁང་རྟེན་དང་བརྟེན་པར་བཅས་པ་གསར་བཞེངས་མཛད།